b'\n_START_ARTICLE_\nRanders-Aalborg Jernbane\n_START_SECTION_\nHistorie\n_START_PARAGRAPH_\nStr\xc3\xa6kningen er den sidste del af en aftale imellem den danske stat og Peto, Brassey & Betts fra den 18. december 1860 og har hjemmel i lov af 10. marts 1861, hvor en r\xc3\xa6kke jernbanestr\xc3\xa6kninger i Jylland og p\xc3\xa5 Fyn skulle bygges af konsortiet p\xc3\xa5 vegne af staten._NEWLINE_Forarbejdet til den 81 km lange str\xc3\xa6kning mellem Randers og Aalborg begyndte i oktober 1865. Den ledende ingeni\xc3\xb8r var Frederick James Rowan. Det var den danske stat der betalte arbejdet og da str\xc3\xa6kningen stod f\xc3\xa6rdig var der brugt 19,4 millioner rigsdaler. _NEWLINE_Den 18. september 1869 blev str\xc3\xa6kningen indviet og indvielsestoget bestod af ikke mindre end 17 vogne og 236 indbudte g\xc3\xa6ster, heriblandt kong Christian 9.. Dagen efter indledtes den daglige drift med tre tog i hver retning om dagen. _NEWLINE_Den 20. marts 1918 blev det besluttet at udvide banen til dobbeltspor, men f\xc3\xb8rst i 1940 gik arbejdet i gang og det sidste stykke dobbeltspor mellem St\xc3\xb8vring og Ellidsh\xc3\xb8j \xc3\xa5bnede 6. maj 1953.\n_START_SECTION_\nTrafikken\n_START_PARAGRAPH_\nPersontrafikken betjenes udelukkende af DSB.'